Stanisław o gakologelwa jaana: “Fa nna le mosadi wa me re ne re tlhalana, o ne a gana gore ke bone basetsanyana ba me ba babedi. Seo se ne sa dira gore ke akanye gore ga go tlhole go na le ope yo o amegang ka nna le gore Jehofa o tshwanetse a bo a ntatlhile. Ke ne ke sa tlhole ke batla go tshela. Mme fa nako e ntse e ya, ke ne ka lemoga kafa go neng go le phoso ka teng go akanya ka tsela eo.” Mosadi mongwe yo le ene a neng a tlhadilwe yo o bidiwang Wanda o ne a tshwenngwa ke go ikutlwa a sa tlhomama ka isagwe: “Ke ne ke tlhomamisegile gore morago ga nakwana, batho—go akaretsa le badumedimmogo—ba tla bo ba sa tlhole ba tshwenyega ka nna le bana ba me. Le fa go ntse jalo, gone jaanong ke kgona go bona kafa bakaulengwe ba neng ba amega ka rona ka gone le go nthusa fa ke ntse ke leka go godisa bana ba me gore e nne baobamedi ba ga Jehofa.”